苏辙
送欧阳辩
我年十九识君翁，须发白尽颧颊红。
奇姿云卷出翠阜，高论河决生清风。
我时少年岂知道，因缘父兄愿承教。
文章疏略未足云，举止猖狂空自笑。
公家多士如牛毛，扬眉抵掌气相高。
下客逡巡愧知己，流枿低昂随所遭。
却来京洛三十载，重到公家二君在。
伯亡仲逝无由追，泪落数行心破碎。
京城东西正十里，雨落泥深旱尘起。
衣冠缠绕类春蚕，一岁相従知有几。
去年叔为尚书郎，家传旧业行有望。
今年季作澶渊吏，米盐骚屑何当起。
前辈今无一二存，后来幸有风流似。
黄河西行于没屋，桑柘如云麦禾熟。
年丰事少似宜君，饱读遗书心亦足。